Die storie word met terugflitse tussen die hede en verlede vertel. Dit beteken die leidrade ontvou vir die kyker saam met die karakters. Dit maak die fliek besonders boeiend.
Wonderlus is ’n vars bries vir die Afrikaanse rolprentbedryf omdat dit van die soetsappige uitbeeldings van die liefde wegskrum wat so kenmerkend geraak het aan Afrikaanse flieks.
Dit is ook ’n spieël vir Millenniërs en lê die ontnugterende mynveld van moderne liefde bloot. Elkeen wat al by ’n troue was en met die warboel emosies gestoei het wat dit kan ontketen, sal kan saampraat.
Dié fliek bring die kyker in voeling met ’n generasie wat desperaat op soek is na iets egs in ’n wêreld waar alles so vinnig gebeur dat elke nuwe ervaring meer vlietend voel as die laaste.